Source: https://news.yam.ro/ro/story/9625341
Timestamp: 2019-10-21 21:24:50+00:00

Document:
Ofensiva turcă în Siria: Forţele conduse de kurzi anunţă respingerea unui atac în oraşul Tal Abyad - News.yam.ro
Agerpres, 10 octombrie 2019 01:20
Forţele conduse de kurzi în nord-estul Siriei au declarat că s-au confruntat cu un atac la sol din partea trupelor Turciei, care au lansat miercuri o operaţiune transfrontalieră, informează Reuters."Atacul la sol al forţelor turceşti a fost respins de către luptătorii SDF în oraşul Tal Abyad ... Niciun avans în acest moment", a informat pe Twitter Mustafa Bali, purtătorul de cuvânt al Forţelor Democrate Siriene.SDF, care controlează nord-estul Siriei, a mai informat pe Twitter că un atac aerian al Turciei a lovit o închisoare în care sunt deţinuţi militanţi ai organizaţiei Stat Islamic."Una din închisorile în care se află deţinuţi ISIS a fost lovită de un atac aerian" al Turciei, conform postării citate de Reuters, care nu a furnizat detalii suplimentare. AGERPRES/(AS - autor: Raluca Anghel, editor online: Daniela Juncu)
Ministerul Afacerilor Externe a publicat lista şi harta interactivă cu cele 835 de secţii de votare pe care le organizează în străinătate # Agerpres
Ministerul Afacerilor Externe anunţă printr-un comunicat remis luni seară că a publicat lista şi harta interactivă ale celor 835 de secţii de votare pe care le organizează în străinătate la alegerile prezidenţiale din luna noiembrie.Harta interactivă cu secţiile de votare şi lista completă a acestora pot fi consultate la adresa de internet http://www.mae.ro/node/49479."Organizarea celor 835 de secţii de votare din străinătate reprezintă rezultatul eforturilor susţinute şi al implicării tuturor şefilor de misiuni şi a personalului Corpului Diplomatic şi Consular aflat în coordonarea acestora. Subliniem că buna funcţionare a unui număr record de secţii de votare în afara ţării, în condiţiile desfăşurării votului pe parcursul a trei zile, pentru fiecare dintre cele două tururi de scrutin, implică atât o coordonare strânsă între instituţiile partenere (Autoritatea Electorală Permanentă, Serviciul de Telecomunicaţii Speciale), cât şi cooperarea cu formaţiunile politice care vor nominaliza reprezentanţi în birourile electorale ale secţiilor de votare din străinătate şi cu comunităţile de români din străinătate", se arată în comunicat.Printre ţările în care vor fi organizate cele mai multe secţii de votare se numără: Spania (143, faţă de 50 organizate la alegerile europarlamentare), Italia (142, faţă de 76 la parlamentare), Germania (80, faţă de 25), Marea Britanie (72, faţă de 29), Franţa (50, faţă de 17), SUA (38, faţă de 31), Republica Moldova (37, faţă de 36), Olanda (25, faţă de 4), Belgia (23, faţă de 8), Irlanda (16, faţă de 5), Danemarca (12, faţă de 7), Austria (17, faţă de 9), Grecia (11, faţă de 4), Portugalia (9, faţă de 5), Elveţia (8, faţă de 4 organizate la alegerile europarlamentare).În ţările din spaţiul Uniunii Europene vor fi organizate 639 de secţii de votare.De asemenea, MAE menţionează că, pe lângă secţiile de votare organizate, în mod tradiţional, în teatrele de operaţiuni din Afganistan, va fi deschisă, în premieră, o secţie de votare şi în Mali, pentru a le permite militarilor români care participă la misiunile din cadrul operaţiunii Multidimensionale Integrate a ONU de Stabilizare în Republica Mali să îşi exercite dreptul de vot.Potrivit MAE, toate secţiile de votare au fost validate de către Autoritatea Electorală Permanentă prin Hotărârea AEP nr. 38 din 20 octombrie, publicată în Monitorul Oficial nr. 851, din 21 octombrie.MAE reaminteşte că la alegerile prezidenţiale din anul 2014 au fost organizate în străinătate 294 de secţii de votare, la alegerile parlamentare din anul 2016 - 417 de secţii de votare, iar la alegerile pentru Parlamentul European din luna mai au fost organizate 441 de secţii de votare.Procesul de votare în străinătate se desfăşoară pe parcursul a trei zile, 8, 9 şi 10 noiembrie, pentru primul tur de scrutin şi 22, 23 şi 24 noiembrie, pentru al doilea tur de scrutin. Programul secţiilor de votare este: vineri, între ora locală 12,00 şi ora locală 21,00, iar sâmbătă şi duminică, între ora locală 7,00 şi ora locală 21,00.Alegătorii care la ora 21,00 se află la sediul secţiei de votare, precum şi cei care se află la rând, în afara sediului secţiei de votare pentru a intra în localul de vot, pot să îşi exercite dreptul de vot până cel mult la ora locală 23,59, mai precizează MAE. AGERPRES/(AS-autor: Antonia Niţă, editor: George Onea, editor online: Alexandru Cojocaru)
Incendiu la Cavallerizza Reale din Torino, sit UNESCO # Agerpres
Un incendiu a distrus luni dimineaţa acoperişul Cavallerizza Reale (grajdurile regale) din Torino, clădire situată în mijlocul unui complex din centrul istoric al oraşului şi inclus în patrimoniul UNESCO, au anunţat autorităţile locale, precizând că nicio persoană nu a fost rănită, relatează AFP.Cavallerizza Reale face parte din reţeaua de palate construite pentru Casa de Savoia, care a condus Italia din 1861 şi până la sfârşitul celui de-Al Doilea Război Mondial, şi este inclusă pe lista Patrimoniului Mondial Unesco, potrivit The Local.Proiectat iniţial să adăpostească grajdurile regale şi exerciţiile de cavalerie, complexul a fost transformat de atunci într-un amfiteatru, precum şi în spaţii de depozitare care sunt ocupate de oameni ai străzii de câţiva ani. Foto: (c) Vigili del Fuoco/Handout via REUTERSA fost nevoie de intervenţia a patru echipe de pompieri pentru a stinge incendiul, care a distrus o parte din grajduri. Pentru moment nu se cunosc cauzele incendiului, iar poliţia a deschis o anchetă.''Întreaga zonă a fost închisă circulaţiei. Din fericire, incendiul a fost stins şi nu există victime'', a declarat prefectul oraşului Torino, Claudio Palomba, care s-a deplasat la faţa locului. Foto: (c) Vigili del Fuoco/Handout via REUTERSPrimarul oraşului Chiara Appendino a salutat intervenţia rapidă a pompierilor care a permis ca incendiul să nu distrugă un amfiteatru situat în apropiere de radio-televiziunea publică italiană şi de Arhivele de stat. ''Daunele ar fi putut fi mai mari'', a spus ea.''Mă doare să văd o clădire istorică în flăcări. Va trebui să stabilim cauzele incendiului, dar este evident că nu putem lăsa Cavallerizza Reale în această stare'', a adăugat primarul oraşului. AGERPRES/(AS - autor: Mihaela Moise, editor: Dana Purgaru, editor online: Gabriela Badea)
TAROM: Consiliul de Administraţie l-a desemnat pe George Costin Barbu în funcţia de director general provizoriu # Agerpres
Consiliul de Administraţie al companiei TAROM l-a desemnat luni pe George Costin Barbu în funcţia de director general provizoriu pentru un mandat de patru luni, în condiţiile OUG 109/2011."Consiliul de Administraţie, întrunit în şedinţă în data de 21.10.2019, a luat act de renunţarea lui Valentin Gvinda la mandatul de director general provizoriu şi a desemnat în funcţia de director general provizoriu pe domnul George Costin Barbu, pentru un mandat de 4 luni, în condiţiile OUG 109/2011", a anunţat compania.George Costin Barbu o înlocuieşte în funcţie pe Daniela Mădălina Mezei, care a fost revocată din funcţie pe 15 octombrie. Iniţial, Mezei trebuia să fie înlocuită de pilotul Valentin Gvinda, dar, conform unor informaţii care au apărut în mass media, acesta ar fi refuzat să semneze mandatul.George Costin Barbu a ocupat funcţia de director general al Şcolii Superioare de Aviaţie Civilă începând cu anul 2015 până în prezent, fiind absolvent al Facultăţii de Inginerie Aerospaţială, specializarea Inginerie şi Management Aeronautic.TAROM a anunţat săptămână trecută, printr-un comunicat, că membrii CA au constatat nerespectarea contractului de mandat de către Mădălina Mezei şi au hotărât, cu unanimitate de voturi, revocarea acesteia din funcţia de director general interimar. Sursa citate menţiona că Mezei a întârziat procesul de modernizare a flotei de scurt curier şi nu a prezentat nicio informare cu privire la procesul de reducere a numărului total de posturi din companie."În şedinţa din data de 15.10.2019, Consiliul de Administraţie al CN TAROM a analizat activitatea directorului general şi a constatat nerespectarea contractului de mandat de către doamna Mezei Mădălina. Fostul director general al CN TAROM nu a reuşit să ducă la îndeplinire Hotărârile Consiliului de Administraţie şi Adunării Generale a Acţionarilor şi nici anumite obligaţii care îi reveneau potrivit Statului Companiei şi Contractului de Mandat", precizează sursa citată.Preşedintele PNL, premierul desemnat Ludovic Orban, declarase anterior că, potrivit unor reprezentanţi ai TAROM, directoarea companiei, Mădălina Mezei, a fost demisă la începutul acestei săptămâni deoarece ar fi refuzat să ţină la sol aeronavele în ziua moţiunii de cenzură, având în vedere că peste 20 de parlamentari urmau să vină din ţară la Bucureşti.Mădălina Mezei a declarat, vineri, 18 octombrie, că ministrul interimar al Transporturilor, Răzvan Cuc, i-a solicitat, cu două zile înainte de votarea moţiunii de cenzură, anularea a cinci zboruri interne şi să identifice parlamentarii care se aflau la bordul aeronavelor respective."Domnul ministru m-a chemat la dumnealui în birou cu două zile înainte (de votul Moţiunii din Parlament, n.r.) să-mi spună că trebuie să anulăm nişte curse interne ca să oprim accesul parlamentarilor la votarea moţiunii de cenzură. I-am răspuns că aşa ceva este imposibil pentru că noi nu suntem stăpâni de sclavi, suntem o companie de oameni liberi. Indiferent de ce le-aş fi spus eu piloţilor, nu ar fi făcut niciodată aşa ceva. Evident, eu nu aş fi putut să cer aşa ceva subordonaţilor companiei. Iniţial, era vorba despre cinci zboruri - două curse de Timişoara şi Oradea, Baia Mare, Satu Mare. Domnul ministru mi-a cerut să identific senatorii şi deputaţii care se aflau la bord, i-am arătat, după care mi-a zis că mă contactează a doua zi să-mi spună finalul deciziei dumnealui. Bineînţeles, în acea seară am fost afectată puternic emoţional, m-am gândit cum să fac, cum să-i demontez planul, cum să-i spun că aşa ceva nu e posibil pentru că era vorba despre proiectul TAROM care risca să fie oprit", a afirmat Mezei.La rândul său. ministrul interimar al Transporturilor, Răzvan Cuc, a declarat vineri seara că nu i-a solicitat fostului director general de la TAROM, Mădălina Mezei, să reţină avioane la sol, precizând însă că a întrebat-o pe aceasta ce parlamentari zboară şi dacă totul este în regulă."Nu i-am cerut să ţină niciun avion la sol, nici nu aveam cum să îi cer doamnei (Mădălina Mezei, n.r.) să ţină avioanele la sol. Ca să ţii un avion la sol trebui să aibă nişte probleme tehnice. Dacă se va întâmpla la un moment dat ca un avion să aibă probleme tehnice nu este vinovat ministrul Transporturilor. Nu puteam eu...Cui să cer? Să mă duc eu la piloţi? Să mă duc eu la mecanici? Să mă duc eu să scot o piuliţă, un senzor, ce să fac eu la avioane?(...)Am întrebat-o într-adevăr pe doamna pe Mezei ce parlamentari zboară şi dacă totul este în regulă şi dacă vin cursele cum trebuie. Aflasem şi eu pe surse, ca toată lumea, de la opoziţie, că aş opri eu avioanele", a explicat Răzvan Cuc, într-o conferinţă de presă susţinută la Ministerul Transporturilor.La rândul său, premierul demis Viorica Dăncilă a dispus trimiterea Corpului de control al prim-ministrului la Ministerul Transporturilor şi la Compania Naţională de Transporturi Aeriene Române TAROM SA, "în scopul clarificării aspectelor manageriale semnalate de mass-media", a informat Guvernul într-un comunicat transmis pe 18 octombrie AGERPRES.Şi DNA s-a autosesizat în acest scandal şi luni Mădălina Mezei a fost chemată la sediul Direcţiei Naţionale Anticorupţie, unde a fost audiată, în calitate de martor, într-un dosar deschis de procurorii anticorupţie, după ce l-a acuzat public pe Răzvan Cuc că, în ziua moţiunii de cenzură, acesta i-ar fi cerut să reţină aeronave la sol. AGERPRES/(AS - autor: Oana Tilică, editor: Nicoleta Gherasi, editor online: Simona Aruştei)
O amplă expoziţie dedicată lui Vincent van Gogh, inaugurată miercuri la Frankfurt # Agerpres
Muzeul Staedel din Frankfurt găzduieşte, începând de miercuri, o expoziţie amplă dedicată celebrului pictor olandez Vincent van Gogh, cuprinzând peste 120 de tablouri şi schiţe realizate pe hârtie, potrivit DPA.Expoziţia, intitulată ''Making van Gogh'', este ''cea mai mare şi cea mai scumpă din istoria Staedel'', au precizat reprezentanţii muzeului.Evenimentul reprezintă cea mai amplă expunere a operelor pictorului olandez post-impresionist în Germania în ultimii 20 de ani.Evenimentul detaliază ascensiunea ''mitului van Gogh'' în jurul anilor 1900 şi rolul acestuia pentru reprezentanţii ulteriori ai expresionismului şi pentru precursorii epocii moderne, a mai precizat muzeul Staedel.Un număr de 50 de opere-cheie, din toate perioadele de creaţie ale pictorului, alcătuiesc nucleul expoziţiei, alături de lucrări ale unor artişti pentru care van Gogh a reprezentat o sursă de inspiraţie, printre care Max Beckmann, Otto Dix, Wassily Kandinsky şi Ernst Ludwig Kirchner.Fără van Gogh, istoria artei germane din secolul al XX-lea ar fi fost complet diferită, a spus curatorul expoziţiei, Felix Kraemer.Potrivit directorului Staedel, Philipp Demandt, entuziasmul pentru van Gogh şi opera sa a devenit un fenomen aproape global în zilele noastre, lucru care nu ar fi fost posibil acum 100 de ani. Van Gogh (1853-1890) nu s-a bucurat de succesul comercial al artei sale pe parcursul vieţii.Expoziţia va putea fi vizitată până pe 16 februarie. AGERPRES/(AS-autor: Simona Tatu, editor: Mariana Ionescu, editor online: Gabriela Badea) Sursa foto: www.staedelmuseum.de
Marea Britanie: Julian Assange, audiat de un tribunal din Londra în legătură cu cererea de extrădare în SUA # Agerpres
Fondatorul WikiLeaks, Julian Assange, a compărut luni în faţa unui tribunal din Londra în cadrul unei audieri cu privire la cererea de extrădare a sa în SUA, transmit Reuters şi dpa.Assange, îmbrăcat într-un costum bleumarin şi un pulover albastru deschis, a ridicat pumnul spre susţinătorii săi aflaţi la galerie. De această dată, a apărut ras proaspăt, în contrast cu barba lungă care îi crescuse în timp ce se ascundea în ambasada Ecuadorului la Londra.Julian Assange, în vârstă de 48 de ani, este inculpat în SUA pentru 18 capete de acuzare, printre care conspiraţie în vederea accesului ilegal la informaţii păstrate în calculatoare guvernamentale şi încălcarea legii anti-spionaj. Dacă va fi judecat şi condamnat, el ar putea petrece zeci de ani în detenţie.Julian Assange a fost arestat pe 11 aprilie la Londra după ce Quito i-a revocat azilul diplomatic graţie căruia fondatorul WikiLeaks a rămas timp de aproape şapte ani în ambasada ecuadoriană, unde se refugiase în 2012 pentru a nu fi extrădat în Suedia, unde era acuzat de viol.Statele Unite îl acuză pe Assange că a pus în pericol surse prin dezvăluirea în 2010 de către WikiLeaks a unei cantităţi imense de documente militare şi diplomatice clasificate.Australianul, în prezent în detenţie la Londra şi vizat de o procedură de extrădare în SUA, este acuzat de 'complot' împreună cu fostul analist militar Bradley (ulterior Chelsea) Manning, aflat la originea acestei scurgeri fără precedent de documente.În luna iunie, fostul ministru de interne britanic Sajid Javid a semnat un ordin ce permite extrădarea lui Assange în SUA.În faţa clădirii Curţii de Magistraţi de la Westminster s-au adunat luni protestatari, unii purtând pancarte de susţinere a lui Assange.Înaintea audierii, directorul adjunct al Amnesty International pentru Europa, Massimo Moratti, a cerut Marii Britanii să nu aprobe extrădarea lui Julian Assange în SUA, din cauza 'riscurilor reale de încălcări grave ale drepturilor omului'. AGERPRES/(AS - autor: Irina Cristea, editor: Gabriela Ionescu, editor online: Ady Ivaşcu)
Regatul Unit îşi revizuieşte regulile privind imunitatea diplomatică # Agerpres
Regatul Unit îşi revizuieşte regulile care i-au permis soţiei unui diplomat american să părăsească teritoriul britanic după ce fusese implicată într-un accident rutier soldat cu decesul unui tânăr, a anunţat luni ministrul de externe britanic Dominic Raab, transmite Reuters.Harry Dunn (19 ani) a murit după ce un automobil condus de americanca Anne Sacoolas a lovit motocicleta tânărului în apropiere de RAF Croughton, o bază a forţelor aeriene britanice din Northamptonshire (centrul Angliei) folosită de armata SUA.''Am dispus deja o revizuire a regulilor privind imunitatea membrilor personalului SUA şi familiilor lor la Croughton'', a declarat Raab în faţa deputaţilor britanici.''Aşa cum a acest caz a dovedit, nu cred că actualele norme sunt bune şi revizuirea lor va viza modul în care ne putem asigura că aceste reguli de la Croughton nu pot fi folosite din nou în acelaşi fel'', a adăugat ministrul britanic. AGERPRES/(AS - autor: Tudor Martalogu, editor online: Alexandru Cojocaru)
Haltere: Florina Hulpan - Sunt fericită, nu mă aşteptam la bronz # Agerpres
Sportiva Florina Sorina Hulpan (categoria 59 kg) a declarat, luni, pentru AGERPRES, că nu se aştepta să câştige medaliile de bronz la Campionatele Europene de haltere pentru juniori şi tineret de la Bucureşti, precizând că pregătirea i-a fost perturbată de dureri la spate şi genunchi."Consider că a fost un concurs uşor, chiar dacă am luat bronzul. Nu mă aşteptam la rezultatul pe care l-am făcut azi pentru că în pregătire nu mi-a mers deloc cum mi-aş fi dorit. Am avut dureri şi nu am făcut pregătirea exact aşa cum trebuia pentru a obţine mai mult azi. Dureri am şi pe la genunchi, şi pe la spate... dar trec ele. Am simţit şi în timpul concursului ceva durere la genunchiul drept. De aceea spun că sunt foarte mulţumită şi fericită cu bronzul. E adevărat, anul trecut am luat aurul, însă în sport sunt şi suişuri, şi coborâşuri, trebuie să ne obişnuim cu toate. Trebuie să acceptăm şi să mergem mai departe. Să luăm ceea ce ni se oferă şi rezultatul să ne motiveze să luptăm mai mult la următorul concurs", a spus sportiva.După ce în 2018 concurase la 69 kg, 63 kg şi 64 kg, Florina Hulpan a coborât în categorie la 59 în acest an. "Am schimbat categoria pentru că aveam mai multe şanse la medalie la 59 de kilograme. Însă nu e sigur că voi face această categorie şi pe viitor. Depinde mult de concurs, de cum mă simt şi de cum sunt pregătită", a explicat ea.Obiectivul Florinei Hulpan este să participe la Jocurile Olimpice de la Tokyo, după ce la ediţia de la Rio de Janeiro a fost forţată să abandoneze la finalul concursului de smuls din cauza unei accidentări. "Am acumulat ceva punctaj pentru Jocurile Olimpice. Acum trei ani am fost, dar m-am accidentat, acum să vedem ce îmi rezervă viitorul. Mi-aş dori foarte mult să ajung la Tokyo, iar apoi la Paris, în 2024. Îmi doresc să fac performanţă în continuare, să urc cât mai sus şi să fac România mândră de mine", a precizat Hulpan.Sportiva Florina Sorina Hulpan a câştigat, luni, trei medalii de bronz la categoria 59 de kilograme (secţiunea Under-23) în cadrul Campionatelor Europene de haltere pentru juniori şi tineret care se desfăşoară în aceste zile la Bucureşti.Triplă medaliată cu aur la ediţia de anul trecut (cat. 64 kg), Hulpan a obţinut bronzul la smuls, cu 94 de kilograme. La aruncat ea s-a clasat pe locul trei, cu 113 kilograme. La total, ea a urcat pe treapta treia a podiumului, cu 207 kilograme.Bilanţul echipei României până acum este de 18 medalii, 3 de aur, 8 de argint şi 7 de bronz.România avea ca obiectiv câştigarea a 5-7 medalii la această competiţie, care este criteriu de calificare la Jocurile Olimpice de la Tokyo din 2020.AGERPRES (A-autor: Marius Ţone, editor: Mihai Ţenea, editor online: Simona Aruştei)
Lupte: Andrei Dukov a adus României a treia medalie la Jocurile Mondiale Militare # Agerpres
Andrei Dukov (CSA Steaua) a adus României a treia medalie la Jocurile Mondiale Militare de la Wuhan (China), luni, argint la lupte libere, la categoria 57 de kilograme, potrivit unui comunicat remis AGERPRES.Dukov a fost învins în finală de nord-coreeanul Un Gwang Pak, după ce în sferturi l-a învins pe Subiri Mwazembe (Tanzania), iar în semifinale a trecut de americanul Max Nowry.La ediţia a şaptea a Jocurilor Mondiale Militare, Ana-Maria Popescu a cucerit medalia de argint la spadă, iar Andreea Chiţu a câştigat tot argint la judo (cat. 57 kg).Armata României participa, în perioada 16-29 octombrie, la Jocurile Mondiale Militare de la Wuhan, în China, cu un lot format din 80 de sportivi şi 28 de antrenori, personal medical şi staff tehnic.AGERPRES (AS-autor: Mihai Ţenea, editor: Vlad Constantinescu, editor online: Simona Aruştei)
"Bacurau", câştigătorul Premiului Juriului la Cannes 2019, va fi proiectat la Bucureşti, în prezenţa regizorului # Agerpres
Regizorul Juliano Dornelles, unul dintre cele mai promiţătoare talente ale cinematografiei braziliene, va fi prezent sâmbătă la Les Films de Cannes a Bucarest, la proiecţia filmului "Bacurau", pe care îl semnează împreună cu Kleber Mendonca Filho, peliculă câştigătoare a Premiului Juriului la Cannes 2019.Potrivit unui comunicat transmis AGERPRES, după proiecţia filmului de la Cinema Pro, regizorul va participa la o sesiune de întrebări şi răspunsuri cu publicul."Născut din dragostea regizorilor pentru cinema-ul italian al anilor '60, cinema-ul american al anilor '70 şi, bineînţeles, cinematografia braziliană, 'Bacurau' este un melanj de genuri, proiect început de la nivel de idee de cei doi regizori, colaboratori şi mai ales prieteni", se arată în prezentarea peliculei.Filmul colectiv "Lost and Found", prezentat în secţiunea "Ce mai fac vecinii noştri?", va putea fi văzut luni, de la ora 17,00, la Instituto Cervantes şi va fi introdus de co-autorii Nadejda Koseva, Cristian Mungiu, Jasmila Zbanic, Mait Laas şi Viktoria Petranyi, producătoarea filmului regizat de Kornel Mundruczo.Seria de invitaţi speciali ai celei de a X-a ediţii a Les Films de Cannes a Bucarest continuă cu cineastul Albert Serra. Regizorul spaniol va avea discuţii cu publicul la finalul proiecţiilor "The Story of My Death", "Liberte" şi "La Mort de Louis XIV", toate sold out în acest moment. Publicul va putea intra însă, în limita locurilor disponibile, la discuţia deschisă din finalul filmului "La Mort de Louis XIV", de marţi, de la Cinema Elvire Popesco.Miercuri, Vlad Ivanov, sărbătoritul acestei ediţii, va putea fi întâlnit la ora 20,30, la Instituto Cervantes, la proiecţia filmului "Principii de viaţă", în regia lui Constantin Popescu, peliculă ce marchează primul rol principal din cariera marelui actor. Vlad Ivanov va fi prezent la finalul proiecţiei pentru o discuţie cu publicul.În închiderea Les Films de Cannes a Bucarest, duminică, va rula "Frankie", în regia lui Ira Sachs, prezentat în competiţie, la Cannes 2019, unul din filmele americane care au făcut valuri pe croazetă, personajul Frankie fiind interpretat de Isabelle Huppert. Cu acest nou film, regizorul abandonează metropola pentru un orăşel din Portugalia şi apelează la o distribuţie internaţională, garnisită de nume mari precum Marisa Tomei, Greg Kinnear şi Brendan Gleeson.Ediţia a zecea a Les Films de Cannes a Bucarest este organizată de Asociaţia Cinemascop şi Voodoo Films şi realizată în parteneriat cu Ambasada Franţei şi Institutul Francez din Bucureşti. AGERPRES/(AS - autor: Petronius Craiu, editor: Andreea Rotaru, editor online: Irina Giurgiu)
Fundaţia Regală Margareta: Concertul Regal Caritabil - vineri, la Ateneul Român # Agerpres
Cea de-a douăsprezecea ediţie a Concertului Regal Caritabil, organizat de Fundaţia Regală Margareta a României, dedicat strângerii de fonduri pentru susţinerea tinerilor artişti români, se va desfăşura vineri, pe scena Ateneului Român."Pe 25 octombrie 2019, muzicieni români cu succes internaţional se reunesc la invitaţia Fundaţiei Regale Margareta a României pe scena Ateneului Român: soprana Cellia Costea, tenorul Teodor Ilincăi şi Orchestra Română de Tineret, dirijată de Gabriel Bebeşelea. Programul muzical al concertului aduce un omagiu operei italiene, printr-o selecţie de arii celebre de Verdi, Puccini, Leoncavallo şi Mascagni, care vor introduce publicul în atmosfera fastuoasă şi boemă a acestui gen muzical", anunţă Fundaţia Regală Margareta a României (FPMR), printr-un comunicat transmis luni AGERPRES.Evenimentul include o expoziţie cu lucrări de arte vizuale ale bursierilor.Biletele pot fi achiziţionate pe www.frmr.ro/concert-regal şi pe www.eventbook.ro.Organizat anual, începând din 2008, de către Fundaţia Regală Margareta României, Concertul Regal Caritabil a avut loc în mod tradiţional în ziua de 25 octombrie, cu ocazia zilei de naştere a Regelui Mihai I al României, fondator al Fundaţiei alături de Custodele Coroanei Române, Margareta. Fiecare ediţie a concertului aniversar a adus pe scena Ateneului Român cei mai valoroşi muzicieni ai momentului şi mari orchestre, în susţinerea tinerilor artişti români.Fondurile strânse din sponsorizările şi donaţiile atrase la Concertul Regal de-a lungul timpului (peste 1.500.000 de euro) au dezvoltat programul naţional Tinere Talente, prin care au fost acordate peste 300 de burse artiştilor aflaţi la început de drum, care provin din familii cu venituri modeste.Cu o activitate de peste 29 de ani, Fundaţia Regală Margareta a României sprijină copii, tineri şi vârstnici prin intervenţii durabile, bazate pe schimbul de experienţă şi valori între generaţii. De-a lungul timpului, Fundaţia s-a implicat în numeroase proiecte sociale, culturale şi de susţinere a educaţiei şi talentului artistic. AGERPRES/(AS - autor: Daniel Popescu, editor: Cătălin Alexandru, editor online: Irina Giurgiu)
Ministerul Sănătăţii a consultat comisiile de specialitate cu privire la unele medicamente care nu vor mai avea preţ # Agerpres
Ministerul Sănătăţii a consultat comisiile de specialitate în ceea ce priveşte unele medicamente, din cele 128, care nu vor mai avea preţ începând din luna noiembrie, iar acestea au spus că există alternative terapeutice, a declarat luni, într-o dezbatere la MS, ministrul demis al Sănătăţii, Sorina Pintea.Potrivit reprezentantului MS, comisiile de specialitate au afirmat că pentru unul dintre produse a fost interzisă utilizarea în Uniunea Europeană, conform unei directive, iar pentru celelalte există alternative terapeutice.Sorina Pintea a precizat că pentru 58 din cele 128 de medicamente producătorii au acceptat preţul, pentru alte 49 dintre ele există alternative terapeutice farmaceutice şi se comercializează "fără probleme", iar Ministerul Sănătăţii a cerut punct de vedere de la comisii în cazul a 21 de medicamente."Pentru 49 s-au identificat alternative terapeutice şi au rămas 21 pentru care am solicitat punct de vedere la comisie", a susţinut reprezentantul MS.Ea a spus că, pe data de 9 octombrie, a primit două adrese contradictorii de la Comisia de diabet, la interval de două ore, în legătură cu două dintre medicamentele pentru care s-a cerut punct de vedere. Într-una dintre adrese comisia afirma că nu este oportună achiziţionarea medicamentelor pentru diabet prin procedura de nevoi speciale, iar în cea de-a doua adresă se spunea că nu este de competenţa comisiei."Prin urmare voi pune şi eu întrebări comisiei: de ce dimineaţă la ora 10,00 am primit această adresă şi peste două ore altă adresă? Aşa cum mi-a dat acordul pentru 17 autorizaţii de nevoi speciale. (...) Am spus că, dacă este nevoie, vom da acord pentru autorizaţie de nevoi speciale la solicitarea şi propunerea comisiei de specialitate pentru că aşa spune legea", a afirmat Sorina Pintea. AGERPRES/(A - autor: Roberto Stan, editor: Andreea Rotaru, editor online: Irina Giurgiu)
Al şaselea transplant de cord, realizat la Târgu Mureş printr-o intervenţie de peste 10 ore # Agerpres
O echipă de specialişti condusă de şeful Clinicii de Chirurgie Cardiovasculară din cadrul Institutului de Urgenţă de Boli Cardiovasculare şi Transplant (IUBCvT) Târgu Mureş, profesor doctor Horaţiu Suciu, a efectuat, luni, al şaselea transplant de cord din acest an din România, o intervenţie care a durat mai bine de 10 ore."Am încheiat o intervenţie chirurgicală de transplant cardiac la un bărbat de 42 de ani din Bucureşti, aflat într-o stare extrem de gravă de insuficienţă cardiacă. Practic, cu spitalizări repetate la intervale de sub o lună, pacientul avea nevoie de internări pentru a fi compensat, fiind într-o stare avansată de insuficienţă cardiacă. Acest cord a venit ca o şansă pentru a-şi putea să-şi continue viaţa. Cordul a venit de la Baia Mare, a fost prelevat de o echipă din centrul nostru şi a fost transportat cu un avion SMURD. Evoluţia este încurajatoare, sperăm în continuare să fie bună. A fost o intervenţie care a durat destul de mult, mai mult decât de obicei, a durat mai mult de 10 ore. Dar suntem optimişti într-un rezultat bun. Nu trebuie să uităm că în aceste situaţii sunt pacienţi aflaţi la limita supravieţuirii şi care trebuie să suporte astfel de intervenţii pentru a avea o şansă la viaţă. Este al şaselea transplant din acest an, este o cifră care ne menţine în continuare în acea zonă între 6 şi 10 transplanturi pe an. Nu cred că mai are rost să spunem că este foarte puţin pentru o ţară, pentru un centru este acceptabil, dar e mult sub posibilităţile noastre, ne-am dori să facem mai multe, pentru că pe listele noastre sunt mulţi pacienţi, foarte mulţi tineri cu astfel de patologii ameninţătoare de viaţă, care trebuie soluţionate prin aceste intervenţii", a declarat dr. Suciu, la finalul intervenţiei.Bărbatul de 42 de ani transplantat luni a fost întâlnit în urmă cu câteva zile de către dr. Horaţiu Suciu într-un spital din Bucureşti, unde era internat în stare gravă, cu puţine şanse de transplant, având o grupă foarte rară de sânge, însă doar după câteva zile a fost prelevat un cord compatibil cu grupa sangvină a acestuia."Fiind o grupă rară de sânge, nu poate primi decât de la grupa lui sânge. Nu am avut de foarte mult timp acest tip de cord din grupa respectivă. (...) Întâmplarea face că, fiind în vizită într-un spital din Bucureşti, l-am văzut, era internat pentru o decompensare. Întâmplarea a făcut ca numai după câteva zile să vină acest cord", a spus doctorul.Potrivit medicului Horaţiu Suciu, cordul a fost prelevat la spitalul din Baia Mare, care, susţine el, a dovedit că a înţeles importanţa donării de organe şi a făcut mari progrese, atât în ceea ce priveşte identificarea donatorilor, cât şi în privinţa îngrijirii lor."Avem doar cuvinte de laudă la adresa colegilor de la Baia Mare. (...) Familia, întotdeauna am menţionat această jertfă, tragedia lor a salvat aceste vieţi. Este un confort mic, dar el există, că o parte din cel drag continuă să trăiască în trupul altuia şi sper ca acest lucru să fie o mângâiere pentru suferinţa lor", a afirmat dr. Horaţiu Suciu.Părinţii pacientului transplantat, care au aşteptat cu răbdare ieşirea medicilor din blocul operator, au mulţumit familiei bărbatului de la care a provenit inima, care a fost de acord cu donarea de organe şi şi-au exprimat întreaga compasiune."Familia care a fost de acord să doneze acest organ - ne pare rău pentru ei, prin ce trec. Ziua aceasta a fost îngrozitoare. (...) De patru ani suferă de această boală, dar s-a tot agravat. (...) Cel mai rău a început să se simtă din luna mai, am tot sperat, până la urmă... Ne-a spus doctorul să aşteptăm, fiindcă primele două-trei zile sunt cele mai critice. Nu poţi să îţi pierzi speranţa, dacă ai pierdut speranţa, ai pierdut tot. (...) Cel mai greu pentru el a fost să stea acasă, să nu mai lucreze. Poate dacă ai o vârstă mai înaintată accepţi mai uşor, dar pentru el a fost un şoc. A fost o operaţia foarte lungă, dar am sperat tot timpul, nu am crezut că lucrurile vor avea o altă întorsătură, pentru că noi, ca părinţi, nu avem voie să gândim altfel", au spus părinţii. AGERPRES/(A - autor: Dorina Matiş, editor: Antonia Niţă, editor online: Alexandru Cojocaru)
Dungaciu (FUMN): Municipiul Constanţa, în cădere faţă de 1989; corupţia-una dintre marile probleme ale oraşului # Agerpres
Constanţa, oraş care în 1989 era al doilea din ţară ca putere economică, în prezent nu se situează nici printre primele cinci oraşe semnificative, fiind în "cădere" şi surclasat de Timişoara, Cluj, Braşov, Iaşi, una dintre marile probleme ale oraşului fiind considerată de cetăţeni corupţia din administraţia locală, a declarat luni, în staţiunea Mamaia, preşedintele Fundaţiei Universitare a Mării Negre (FUMN), Dan Dungaciu."Municipiul Constanţa nu mai este în primul eşalon ca pregnanţă, ca importanţă, nu este nici între primele cinci oraşe semnificative, din păcate, nu este nici ca reprezentare simbolică, nici ca putere economică. (...) În 1989, Constanţa era al doilea oraş al României, economic, ca putere, astăzi nu mai este, sunt multe oraşe care sunt deasupra Constanţei, este un oraş depopulat într-o măsură mai mare decât alte oraşe mari ale ţării. Este un oraş care la nivel de potenţial nu şi-a atins nici măcar jumătate. (...) Te plimbi în centrul vechi, vezi Cazinoul ... Cazinoul este simbolul lipsei de proiecte ale Constanţei. Să laşi Cazinoul praf, nici nu contează din ce motive, dar să laşi asemenea patrimoniu ... Sunt oraşe în România care se străduiesc să îşi găsească vreo biserică, vreo urmă de biserică din secolele XVII- XVIII, ca s-o reconstruiască şi să facă acolo un parc ca să atragă oamenii, ca să îşi facă o legitimaţie mai ..., ca să spun aşa, pregnantă. Iar Constanţa este cel mai mare vechi oraş din România", a declarat, pentru AGERPRES, Dungaciu.Conform acestuia, Constanţa este un oraş "în cădere", care nu-şi "fructifică simbolurile", un oraş care ar putea să aibă "atât de multe de oferit"."Din păcate, căderea Constanţei faţă de 1989 este mai mare decât probabil a tuturor oraşelor mari semnificative care astăzi şi-au mai revenit. Vorbim de Timişoara, Cluj, Braşov, Iaşi. Din păcate, Constanţa este încă jos, şi asta creează un sentiment de decuplare a celor care locuiesc aici, o stare de dezamăgire pe care o simţi în sondaje. Constănţenii nu sunt deloc fericiţi cu ceea ce se întâmplă", a mai spus reprezentantul FUMN.El a afimat, totodată, că prin simbolurile pe care le are, dar care nu sunt valorificate, Constanţa ar putea căpăta titulatura de Oraş Regal, ca în cazul Iaşiului."Un exemplu este cel legat de Regina Maria şi în ce mod oraşul Constanţa ar putea să devină un Oraş Regal cum este modelul, de pildă, al Iaşiului. Iaşiul este un Oraş Regal dintr-un motiv legat de istorie, că acolo a fost Capitala României în 1916, în timpul Primului Război Mondial. Constanţa are toate datele să fie un Oraş Regal, ceea ce ar însemna pentru Constanţa un statut care nu ţine doar de orgoliul cetăţenilor Constanţei, ţine şi de un avantaj net pe o hartă turistică de pildă. (...) Cetăţenii şi-ar dori ca acest oraş să devină mai însemnat, şi-ar dori ca acele simboluri, care marchează Constanţa şi nu numai, să fie cunoscute ca atare şi de cei care nu locuiesc aici", susţine Dungaciu.Potrivit sondajului de opinie "Constanţa - agenda socială, economică şi strategică", realizat de INSCOP Research, la comanda FUMN, ce a fost prezentat luni în cadrul unei întâlniri organizate în staţiunea Mamaia, locuitorii municipiului Constanţa consideră că "cea mai mare problemă a oraşului în acest moment" este "corupţia din administraţia locală şi instituţiile locale", părere a 17,8% dintre repondenţi. Pentru 12,5% dintre persoanele chestionate, marea problemă este "lipsa locurilor de muncă", pentru 11,1% - "degradarea unor simboluri ale oraşului (Cazinoul, stadionul)", iar pentru 9,6% dintre repondenţi - "lipsa investiţiilor mari".Referitor la întrebarea "Din lista de mai jos, care credeţi că ar trebui să fie prioritatea numărul 1 pentru oraşul Constanţa?", cei mai mulţi dintre repondenţi au răspuns: "combaterea corupţiei" - 24,1%, "crearea de locuri de muncă" - 21%, "dezvoltarea portului Constanţa" - 9,2%, "accesarea/atragerea de fonduri europene" - 7,5%, "refacerea simbolurilor oraşului" - 7,3%, "repararea drumurilor" - 4%, "atragerea/stoparea plecării tinerilor" - 3,8%.Sondajul de opinie din municipiul Constanţa a fost realizat în perioada 20 august - 3 septembrie 2019, pe un eşantion de o mie de persoane, reprezentativ populaţiei oraşului cu vârsta de cel puţin 18 ani. Eroarea maximă admisă a datelor este de plus, minus 3,1%, la un grad de încredere de 95%, a declarat directorul INSCOP Research, Remus Ştefureac.Preşedintele FUMN a mai spus că rezultate sondajului menţionat ar trebui să fie analizate de reprezentanţii administraţiei locale, indiferent de culoarea politică, şi să se ia măsurile corespunzătoare."Problema este că cei din Constanţa trebuie să discute chestiunea asta, să pună presiune un pic mai mare pe autorităţi, apropo de lucrurile care sunt suprapolitice. Simbolistica Constanţei nu este de partid. Trebuie să te uiţi prin ochelarii României, nu prin ochelarii fiecărui partid în parte", a afirmat, pentru AGERPRES, Dan Dungaciu. AGERPRES/(A - autor: Nona Jalbă; editor: Karina Olteanu, editor online: Irina Giurgiu)
Mezei, la DNA: Cuc a trecut o linie când a considerat că-şi poate bate joc de cariera unui om # Agerpres
Mădălina Mezei, fost director general al TAROM, a afirmat, luni, că ministrul demis al Transporturilor, Răzvan Cuc, "a trecut o linie" atunci când a considerat "că-şi poate bate joc de cariera şi profesia unui om"."Eu cred în familie, în carieră şi TAROM. TAROM este a doua mea familie. Domnul Cuc a trecut o linie când a considerat că-şi poate bate joc de cariera şi profesia unui om. Planul meu profesional este de a livra o strategie pentru TAROM pe termen lung, iar eu l-am crezut pe domnul Cuc, considerând că putem construi împreună aşa ceva", a declarat Mezei la ieşirea din DNA.Mădălina Mezei s-a prezentat luni la sediul Direcţiei Naţionale Anticorupţie, unde a fost audiată, în calitate de martor, într-un dosar deschis de procurorii anticorupţie, după ce l-a acuzat public pe Răzvan Cuc că, în ziua moţiunii de cenzură, acesta i-ar fi cerut să reţină aeronave la sol. AGERPRES/(AS - autor: Mihai Stoica, editor: Cătălin Alexandru, editor online: Irina Giurgiu)
Dosarul de corupţie Horia Simu - Şerban Pop se va rejudeca de la zero, în baza deciziei CCR # Agerpres
Un complet de cinci judecători de la Înalta Curte de Casaţie şi Justiţie a dispus luni rejudecarea de la zero a dosarului de corupţie în care fostul şef al ANAF Şerban Pop şi omul de afaceri Horia Simu au fost condamnaţi pentru trafic de influenţă.În urma acestei decizii, condamnările primite de Şerban Pop - 5 ani de închisoare şi Horia Simu - 4 ani de închisoare au fost anulate, iar dosarul se va rejudeca la Secţia Penală a Instanţei supreme.A existat şi o opinie a unuia dintre judecători în sensul suspendării procesului şi sesizării Curţii de Justiţie a Uniunii Europene.Decizia a fost luată după ce Curtea Constituţională a constatat, pe 3 iulie 2019, existenţa unui conflict juridic de natură constituţională între Parlament şi Înalta Curte de Casaţie şi Justiţie, generat de neconstituirea de către Instanţa supremă a completurilor specializate pentru judecarea infracţiunilor de corupţie.În urma acestei decizii, toate dosarele soluţionate de completurile de 3 judecători de la Instanţa supremă, înainte de 23 ianuarie 2019, care nu au o decizie definitivă sau au o sentinţă definitivă, dar sunt încă în termenul de exercitare a căilor de atac extraordinare, vor fi rejudecate.Acesta este al doilea dosar în care judecătorii au dispus reluarea procesului de la zero, primul fiind cel al fostului senator Dan Şova.În schimb, în dosarele în care sunt judecaţi Darius Vâlcov şi Constantin Niţă, Instanţa supremă a decis sesizarea Curţii de Justiţie a Uniunii Europene, pentru a întreba dacă judecătorii pot să nu aplice decizia CCR.În decembrie 2018, Şerban Pop şi Horia Simu au fost eliberaţi din penitenciar, în baza deciziei CCR.Pe 26 iunie, Şerban Pop a fost condamnat la 5 ani de închisoare cu executare pentru infracţiunea de trafic de influenţă, Horia Simu a primit 4 ani de închisoare cu executare pentru cumpărare de influenţă, în timp ce fosta şefă DIICOT Alina Bica a fost achitată.Potrivit DNA, în anul 2014, Şerban Pop a primit de la Horia Simu suma totală de 230.000 de euro (cash şi sub forma a două contracte de consultanţă judiciară), pentru a interveni la nivelul conducerii DIICOT în scopul soluţionării favorabile a unui dosar penal care îl privea pe omul de afaceri. O parte din aceşti bani ar fi ajuns la Alina Bica, prin intermediul lui Ionuţ Mihăilescu, la acea dată consilierul ei."La 8 noiembrie 2014, Alina Bica, în calitate de procuror-şef al DIICOT, a primit, pentru sine, în mod indirect, printr-un intermediar (denunţător în cauză), suma de 17.500 de euro din totalul sumei de 20.000 de euro, pe care acesta din urmă, în calitate de interpus, a primit-o de la Şerban Pop. Suma de 20.000 de euro a reprezentat o parte din totalul sumei de aproximativ 230.000 euro ce a fost dată de omul de afaceri în tranşe, pe parcursul a opt luni, în cursul anului 2014, inculpatului Pop, pentru ca acesta să o remită în scopul menţionat", susţineau procurorii.DNA preciza că, în schimbul banilor primiţi, Alina Bica a determinat înlocuirea procurorului de caz şi a efectuat presiuni asupra unui alt subordonat de-al său (care, potrivit probelor administrate în cauză, a acţionat fără vinovăţie), în scopul pronunţării unei soluţii de clasare în dosarul în care se desfăşurau acte de urmărire penală faţă de Simu, lucru care s-a şi întâmplat ulterior. AGERPRES/(AS - autor: Eusebi Manolache, editor: Andreea Rotaru, editor online: Irina Giurgiu)
ÎCCJ sesizează CJUE în dosarul lui Constantin Niţă, în legătură cu aplicarea deciziei CCR # Agerpres
Înalta Curte de Casaţie şi Justiţie a dispus luni suspendarea judecării dosarului în care fostul ministru al Energiei Constantin Niţă are o condamnare de 4 ani închisoare pentru trafic de influenţă, fiind sesizată Curtea de Justiţie a Uniunii Europene în legătură cu aplicarea deciziei Curţii Constituţionale privind rejudecarea unor dosare de corupţie.Un complet de cinci judecători de la Instanţa supremă a pus în discuţie luni posibilitatea sesizării CJUE cu trei întrebări, pentru a afla dacă instanţa poate să nu aplice decizia CCR de rejudecare a unor dosare pe motiv de nelegalitate a completurilor de trei judecători.Avocaţii lui Constantin Niţă s-au opus sesizării CJUE, susţinând că acest dosar nu are legătură cu fraudarea fondurilor europene, în timp ce un procuror DNA a fost de acord cu trimiterea celor trei întrebări.Instanţa a decis sesizarea CJUE, iar până la primirea răspunsului procesul lui Niţă a fost suspendat.Acesta este al doilea dosar în care magistraţii români sesizează justiţia europeană în legătură cu aplicarea deciziilor CCR, primul fiind cel al lui Darius Vâlcov.Cele trei întrebări sunt următoarele.* Art. 19 alin. (1) din Tratatul privind Uniunea Europeană, art. 325 alin. (I) din Tratatul privind funcţionarea Uniunii Europene şi articolul 4 din Directiva (UE) 2015/849 a Parlamentului European şi a Consiliului din 20 mai 2015 privind combaterea fraudelor îndreptate împotriva intereselor financiare ale Uniunii prin mijloace de drept penal, elaborată în temeiul articolului K.3 din Tratatul privind Uniunea Europeană, trebuie interpretate în sensul că se opun adoptării unei decizii de către un organ exterior puterii judecătoreşti, Curtea Constituţională a României, care impune trimiterea spre rejudecare a cauzelor de corupţie soluţionate într-o perioadă determinată şi care se află în faza apelului, pentru neconstituirea la nivelul Instanţei supreme de completuri de judecată specializate în această materie, deşi recunoaşte specializarea judecătorilor care le-au compus?* Articolul 2 din Tratatul privind Uniunea Europeană şi articolul 47 alin. 2 din Carta drepturilor fundamentale a Uniunii Europene trebuie interpretate în sensul că se opun constatării de către un organ exterior puterii judecătoreşti a nelegalei compuneri a completurilor de judecată din cadrul unei secţii a Instanţei supreme (completuri compuse din judecători în funcţie, care la momentul promovării îndeplineau inclusiv condiţia specializării solicitată pentru a promova la secţia penală a Instanţei supreme)?* Aplicarea prioritară a dreptului Uniunii trebuie interpretată în sensul că permite instanţei naţionale să înlăture aplicarea unei decizii a instanţei de contencios constituţional, pronunţată într-o sesizare vizând un conflict constituţional, obligatorie în dreptul naţional?Pe 3 iulie, CCR a constatat existenţa unui conflict juridic de natură constituţională între Parlament şi Înalta Curte de Casaţie şi Justiţie, generat de neconstituirea de către Instanţa supremă a completurilor specializate pentru judecarea infracţiunilor de corupţie.În urma acestei decizii, toate dosarele soluţionate de completurile de 3 judecători de la Instanţa supremă, înainte de 23 ianuarie 2019, care nu au o decizie definitivă sau au o sentinţă definitivă, dar sunt încă în termenul de exercitare a căilor de atac extraordinare, vor fi rejudecate.Pe 19 decembrie 2018, fostul ministru Constantin Niţă a fost eliberat din închisoare, el având o condamnare de 4 ani pentru trafic de influenţă, primită în iunie 2018.Potrivit DNA, în cursul anului 2013, Niţă i-a solicitat omului de afaceri Tiberiu Urdăreanu un comision de 5% din valoarea unui contract încheiat de firma acestuia, UTI, cu Primăria Iaşi.Niţă ar fi intermediat o întâlnire între Urdăreanu şi fostul primar Gheorghe Nichita în schimbul unui comision de 5% din valoarea contractului. Banii din comision urmau să îi fie remişi lui Niţă în două forme - parţial în numerar şi parţial printr-un contract de consultanţă fictiv, încheiat cu o persoană de încredere din anturajul fostului ministru.''În consecinţă, la data de 21 iulie 2013, Niţă Constantin a primit 30.000 euro de la omul de afaceri în incinta unui restaurant libanez dintr-un hotel din Bucureşti. De asemenea, la solicitarea lui Niţă Constantin, a fost contactată persoana de încredere a acestuia, care a propus încheierea unui contract de consultanţă cu o anumită firmă, la preţul de 5.000 euro + TVA/lună, care a şi fost semnat la data de 2 mai 2013. În baza acestui contract fictiv (serviciile facturate nefiind, în fapt, prestate de firmă), reprezentanţii omului de afaceri au remis firmei indicate de Niţă Constantin, prin intermediul acestui mecanism, suma totală de 303.118 lei, în tranşe lunare, în perioada mai 2013 - iunie 2014'', susţineau procurorii. AGERPRES/(AS - autor: Eusebi Manolache, editor: Andreea Rotaru, editor online: Irina Giurgiu)
Amenzi de peste 20.500 lei date de poliţiştii rutieri # Agerpres
Poliţiştii Brigăzii Rutiere au aplicat, luni, 79 de sancţiuni contravenţionale în valoare de peste 20.500 lei şi au reţinut trei permise de conducere pentru neacordarea de prioritate de trecere pietonilor angajaţi în traversarea drumului public, respectiv pentru că au trecut pe roşu.Din totalul sancţiunilor, poliţiştii au dat 60 de amenzi pentru nerespectarea obligaţiei de a purta centura de siguranţă, 14 pentru ţinerea în mână sau folosirea cu mâinile în orice mod, în timpul conducerii pe drumurile publice a unui autovehicul, aflat în mişcare, a telefonului mobil sau a oricărui dispozitiv mobil prevăzut cu funcţia de înregistrare ori redare text, foto sau video, două pentru neacordarea de prioritate de trecere pietonilor angajaţi în traversarea drumului public, una pentru nerespectarea semnificaţiei culorii roşii a semaforului şi alte abateri de la regimul rutier.Poliţiştii rutieri au acţionat, luni dimineaţă, pentru conştientizarea participanţilor la trafic cu privire la riscurile la care se expun în situaţia în care nu respectă normele rutiere, în scopul adoptării de către aceştia a unei conduite responsabile atunci când se deplasează pe drumurile publice.Brigada Rutieră reaminteşte că, începând cu data de 12 octombrie, a fost interzisă ţinerea în mână sau folosirea cu mâinile în orice mod atât a telefonului mobil, cât şi a oricărui dispozitiv mobil prevăzut cu funcţia de înregistrare ori redare text, foto sau video de către şofer în timpul conducerii vehiculului aflat în mişcare.Nerespectarea acestor prevederi se sancţionează cu amendă cuprinsă între 6-8 puncte amendă (870 - 1.160 lei) şi 4 puncte penalizare. Sunt exceptaţi de la această regulă conducătorii auto care folosesc dispozitivele de tip "mâini libere" sau dacă utilizează telefonul mobil în momentul în care se află opriţi la semafor. AGERPRES/(AS - autor: Mihaela Tudorache, editor: Florin Marin, editor online: Irina Giurgiu)
#Prezidenţiale2019/AEP: Secţii de votare în diaspora - în şcoli, hoteluri, centre comerciale; Spania - cele mai multe secţii # Agerpres
Şcoli, centre culturale, hoteluri, restaurante sau spaţii de divertisment pentru copii vor găzdui secţii de votare pentru românii din diaspora la alegerile prezidenţiale din noiembrie, arată lista publicată de Autoritatea Electorală Permanentă (AEP).În total, AEP a aprobat 835 de secţii de votare în străinătate, cele mai multe fiind în Spania - 143. Românii din diaspora, care au ales să îşi exprime opţiunea la urnă şi nu prin corespondenţă, au la dispoziţie câte trei zile, pentru fiecare tur de scrutin.Potrivit listei publicate de AEP, dintre cele 143 de secţii din 99 de localităţi spaniole, o parte sunt deschise în hoteluri, centre culturale, centre comerciale sau, de exemplu, în Guissona, în "Aventura Park"- un spaţiu dedicat evenimentelor pentru copii.În Madrid, AEP a aprobat organizarea a nouă secţii de votare.În Italia au fost aprobate 142 de secţii de votare, dintre care cinci la Roma, împărţite la Ambasadă, Consulat, respectiv Institutul Cultural Român. La Milano, pe lista AEP figurează trei secţii de votare, toate pe Via Oglio 20, unde este o şcoală.În Aosta, secţia de votare pentru cetăţenii români a fost stabilită în biblioteca localităţii, iar în Matera românii pot vota în complexul comercial "Il Circo".În Germania, AEP a aprobat 79 de secţii de votare, iar în Regatul Unit al Marii Britanii şi Irlandei de Nord - 72, dintre care 18 sunt la Londra. Printre spaţiile în care va exista o secţie de votare, în Londra, se numără şi restaurantul "Dracula".Românii din Franţa pot vota la prezidenţiale într-una dintre cele 50 de secţii aprobate de AEP. Cinci dintre aceste secţii sunt în Paris. Toate cele trei secţii de votare stabilite pentru românii din Marsilia sunt în hoteluri, potrivit listei publicate de Autoritatea Electorală Permanentă.AEP a aprobat înfiinţarea a 37 de secţii de votare în Republica Moldova, dintre care 12 sunt în Chişinău.În Belgia au fost aprobate 23 de secţii de votare, iar în Austria - 17.În Irlanda, dintre cele 16 secţii aprobate, 10 sunt la Dublin, toate la Royal Dublin Society. Românii din Cork pot vota la primăria localităţii.Românii din Afganistan pot vota în una dintre cele două secţii de votare aprobate în bazele NATO din Kabul, respectiv Kandahar.Lista cu secţiile de votare, cu adresele acestora, este disponibilă pe site-ul oficial al Autorităţii Electorale Permanente şi trebuie să fie publicată în Monitorul Oficial.Potrivit AEP, "misiunile diplomatice şi oficiile consulare vor lua măsurile necesare, potrivit legii, pentru asigurarea condiţiilor logistice minimale pentru desfăşurarea votării în secţiile de votare precum şi pentru aducerea la cunoştinţă alegătorilor din străinătate a sediilor acestora".De asemenea, puncta AEP duminică, "Ministerul Afacerilor Externe, misiunile diplomatice şi oficiile consulare vor lua măsurile necesare, pentru a asigura comunicarea proceselor-verbale privind desemnarea preşedinţilor şi locţiitorilor birourilor electorale ale secţiilor de votare către Autoritatea Electorală Permanentă, biroul electoral pentru secţiile de votare din străinatate, precum şi către formaţiunile politice care participă la alegerile pentru preşedintele României din anul 2019, de îndată ce au fost întocmite".Alegerea preşedintelui României în diaspora va avea loc pe parcursul a trei zile, pentru fiecare tur de scrutin: 8, 9 şi 10 noiembrie - pentru primul tur şi 22, 23 şi 24 noiembrie - pentru al doilea tur. De asemenea, românii din străinătate care s-au înregistrat online pot vota şi prin corespondenţă. Potrivit portalului oficial www.votstrainatate.ro, 43.003 de români stabiliţi în altă ţară au ales această variantă. AGERPRES/(AS - autor: Oana Ghiţă, editor: Claudia Stănescu, editor online: Irina Giurgiu) Sursa foto: Autoritatea Electorală Permanentă/facebook.com
Doru Vişan (Ministerul Energiei): RADET are asigurat întreg combustibilul necesar pentru această iarnă # Agerpres
Secretarul de stat în Ministerul Energiei Doru Vişan a dat luni asigurări că RADET are asigurat întreg combustibilul necesar pentru această iarnă, după ce ELCEN a negociat cu ROMGAZ cantităţile necesare."Cum trecem această iarnă? Contractul de gaz: aveţi asigurat întreg combustibilul necesar pentru această iarnă. ELCEN a reuşit să negocieze cu ROMGAZ cantităţile necesare, în integralitate, acoperind şi problema dezechilibrelor pe care le generează variaţiile de temperatură. Este un contract bun, un contract corect, care asigură stabilitate pentru această iarnă. (...) Avem toate condiţiile şi vă garantez că nu vă vom crea nicio dificultate în asigurarea energiei termice necesare pentru populaţie", a spus el.Precizările au fost făcute în cadrul unei întâlniri dintre premierul demis Viorica Dăncilă, primarul general Gabriela Firea şi reprezentanţi ai sindicatului Regiei Autonome de Distribuţie a Energiei Termice, pe tema asigurării cu apă caldă şi căldură a Capitalei, precum şi a legislaţiei privind energia termică. AGERPRES/(A - autor: Irinela Vişan, editor: Antonia Niţă, editor online: Gabriela Badea)
Scriitorul George Roca: Pe tot continentul australian nu avem o Casă românească # Agerpres
Scriitorul George Roca, poet, editor, promotor cultural stabilit în Australia, a declarat luni seară, la Oradea, că românii din această ţară-continent nu au o "casă" a lor, intenţia lor de a înfiinţa acolo un Institut Cultural Român fiind susţinută recent de ministrul pentru românii de pretutindeni, Natalia Intotero."Pe tot continentul australian, care e mare aproape cât Europa sau cât SUA fără Alaska, nu avem o Casă românească. Nici măcar o încăpere de trei pe trei. Sperăm că guvernul acesta ne va ajuta. N-avem altă speranţă din altă arte. Nu e slogan politic, dar nu avem alte speranţe", a declarat, pentru AGERPRES, scriitorul George Roca.El a participat luni la o întrunire a Uniunii Vatra Românească, filiala Bihor, alături de prim-vicepreşedintele Ioan Chivari, vicepreşedintele Alexandru Carţiş şi alţi membri ai organizaţiei.Scriitorul, care a fost invitat la Forumul Românilor de Pretutindeni de la Bucureşti, a povestit că au fost prezenţi 110 reprezentanţi ai diasporei. Au stat aproape o săptămână în dezbateri, afirmă el, discutând ce se poate face pentru ca România să fie mai bine cunoscută în lume. În opinia sa, unii compatrioţi fac o mare greşeală criticându-şi ţara tot timpul sau văzând-o mereu numai din umbră."Cu toate acestea, România este privită aşa cum trebuie. A şaptea ţară din Europa, ca mărime. Avem o economie care e în creştere. Nu duduie, cum spun unii. Dar creştem. Suntem şi destul de bine priviţi. De exemplu domnul Mircea Geoană a fost numit vicecomandant al NATO. Să ne pară bine că este linişte", a subliniat George Roca.Despre afirmaţia vehiculată cum că "intrarea în America nu există pentru români", George Roca susţine că nu este adevărată."Dacă vreţi să mergeţi în America, puteţi obţine viza foarte uşor. Orice român poate să meargă în SUA, în vizită, să lucreze - îşi cere de aici viza, dar se poate intra. Deci nu este o restricţie", a spus el.În ce priveşte situaţia politică de la noi, George Roca a apreciat că "nu-i mai rău la noi politic decât în altă ţară", dar pentru o imagine corectă a acesteia trebuie să stai în ţară cel puţin o lună sau două "ca să vezi ce se întâmplă".Mesajul său către românii de pretutindeni este unul de speranţă şi încredere."Doresc acestei ţări să meargă bine. Este bine. Nu merge în jos, vă spun sincer, ci în sus. Sigur, e o politică a paşilor mai mici, pentru că noi nu avem o tradiţie capitalistă, cum au alţii. Dar încet, încet mergem bine. S-au distrus fabricile, industriile, multe altele.... Nu contează. Vom face, vorba cântecului, unul mai trainic şi mai frumos. Şi nici nu ne putem pierde identitatea. Fruntea sus, puneţi muşchii la treabă şi mintea, în general, şi veţi vedea că va fi bine. Cu mâna pe inimă vă spun, ţara merge bine", a apreciat George Roca.Scriitorul este membru emerit al Academiei Româno-Americane, membru fondator şi preşedinte onorific al Academiei Româno-Australiene, membru al Ligii Scriitorilor din România ş.a.. El a amintit cele trei publicaţii prin care promovează cultura românească: revista virtuală "Confluenţe literare", cea mai citită revistă românească din lume, potrivit numărului de citiri postat de Google, "ProLitera", cu sediul în Germania şi "Cetatea lui Bucur", a Ligii Scriitorilor Români din Bucureşti."În aceste reviste noi promovăm numai literatură română. Românismul. Nu suntem de linie dură, aşa, să spui tot timpul roşu, galben şi albastru, lângă steag, dar dacă ştii să citeşti în subtext se vor găsi multe drapele în aceste culori", a mai spus George Roca. AGERPRES/(A-autor Eugenia Paşca, editor: Antonia Niţă, editor online: Gabriela Badea)
Brexit: Guvernul britanic doreşte ca acordul cu UE să fie supus la vot în această săptămână # Agerpres
Guvernul britanic doreşte ca dezbaterea şi supunerea la vot în parlament a acordului de retragere a Regatului Unit din Uniunea Europeană să se desfăşoare în această săptămână, a declarat luni liderul Camerei Comunelor, Jacob Rees-Mogg, transmite Reuters.Rees-Mogg a spus că votul final în Camera Comunelor va avea loc joi, după care acordul ar urma să fie dezbătut şi supus la vot în Camera Lorzilor.Executivul de la Londra ar vrea ca dezbaterea în a doua lectură să se desfăşoare marţi, după care să se treacă la următoarea etapă, care le va oferi parlamentarilor ocazia de a propune amendamentele necesare la legislaţie.Potrivit lui Jacob Rees-Mogg, parlamentarii britanici care nu susţin calendarul propus de guvern pentru a adopta legislaţie referitoare la ratificarea acordului de Brexit practic se opun ieşirii ţării din UE pe 31 octombrie.''Oamenii care nu votează pentru calendarul moţiunii vor vota practic pentru a nu exista un Brexit pe 31 octombrie'', a afirmat Rees-Mogg.Parlamentarul Jeffrey Donaldson, din Partidul Democratic Unionist nord-irlandez (DUP), formaţiune ai cărei zece parlamentari s-ar putea dovedi esenţiali în aprobarea calendarului prezentat de guvernul de la Londra, a indicat că s-ar putea să nu îl susţină întrucât ''programul propus nu face dreptate nevoilor circumscripţiei pe care o reprezintă''.Camera Comunelor (camera inferioară a parlamentului britanic) a decis sâmbătă să amâne votul asupra acordului privind Brexitul până când va fi adoptată legislaţia prin care se va implementa acest acord, dar premierul Boris Johnson a declarat că nu va negocia cu UE nicio nouă amânare a ieşirii din blocul comunitar.Legislativul britanic a adoptat prin această decizie un amendament depus de către deputatul independent Oliver Letwin, amendamentul primind 322 de voturi pentru şi 306 împotrivă. AGERPRES/(AS - editor: Tudor Martalogu, editor online: Gabriela Badea) Citiţi şi: * Brexit: Preşedintele Camerei Comunelor a refuzat supunerea din nou la vot a acordului de retragere din UE
Israel: Benjamin Netanyahu renunţă la mandatul de a forma noul guvern # Agerpres
Premierul israelian Benjamin Netanyahu a anunţat luni că renunţă la mandatul de a forma viitorul guvern, după ce nu a reuşit să coaguleze o coaliţie în urma unui scrutin parlamentar neconcludent, transmit Reuters şi dpa.Netanyahu, care este liderul partidului Likud, a spus că îi returnează mandatul primit preşedintelui ţării, Reuven Rivlin. Termenul acordat lui Benjamin Netanyahu pentru formarea unei coaliţii guvernamentale expira la 23 octombrie.Rivlin a declarat că va purta consultări cu partidele parlamentare, pe care le va informa că intenţionează să îl mandateze pe Benny Gantz, rivalul politic al lui Netanyahu, cu formarea unui nou guvern.Este a doua oară în ultima jumătate de an când Benjamin Netanyahu a eşuat în încercarea de a forma un guvern după alegeri parlamentare. AGERPRES/(AS - editor: Tudor Martalogu, editor online: Gabriela Badea)
Barna, despre o presupusă anchetă DNA: Foarte bine; dacă mă cheamă, nu văd nicio problemă # Agerpres
Preşedintele USR, Dan Barna, a declarat, luni, referitor la o eventuală anchetă DNA declanşată în urma investigaţiei jurnalistice care l-a vizat, că este foarte bine că au fost începute verificările şi nu vede nicio problemă să meargă la audieri, dacă este chemat."Dacă au început verificările, este foarte bine. Chiar am solicitat DNA să facă verificări. Până la momentul acesta, nu am primit nimic. Dacă mă cheamă, nu văd nicio problemă", a afirmat Barna.Precizările vin după ce în presă au apărut informaţii că DNA ar fi deschis un dosar penal in rem în urma investigaţiilor publicate de Rise Project privind proiecte derulate cu fonduri europene în care a fost implicată o firmă a sa.În urmă cu câteva zile, Barna a solicitat Departamentului pentru Lupta Antifraudă (DLAF) să transmită la DNA toate documentele care îl vizează, acuzând folosirea informaţiilor din ancheta jurnalistică în scop politic.DLAF a informat, ulterior, că acţiunea de control referitoare la proiectul "Punţi comunitare", al cărui beneficiar este Consiliul Judeţean Alba, a fost declanşată anterior publicării informaţiilor de către Rise Project şi fără legătură cu demersurile jurnalistice. AGERPRES/(AS - autor: Cătălin Alexandru, editor: Claudia Stănescu, editor online: Gabriela Badea)
Orban, despre suspendarea preşedintelui Iohannis, ipoteză enunţată de Viorica Dăncilă: E hilară # Agerpres
Premierul desemnat Ludovic Orban a etichetat drept ''hilară'' ipoteza enunţată recent de liderul PSD, Viorica Dăncilă, privind suspendarea preşedintelui Klaus Iohannis."E hilară. De exemplu, acum, preşedintele României este într-o vizită de stat în Japonia, pentru că era absolut necesară restabilirea încrederii în relaţiile cu Japonia, datorită gafei monumentale care a fost făcută de PSD. Vă aduceţi aminte vizita premierului nipon, care nu a avut interlocutor la Guvern, în condiţiile în care era o vizită extrem de importantă, în care erau de abordat foarte multe aspecte importante, inclusiv în domeniul economic, în cadrul parteneriatului strategic dintre Japonia şi România. Preşedintele se ocupă de lucruri serioase, văd că Vasilica Viorica Dăncilă se ţine de glume", a afirmat Orban, întrebat pe această temă. AGERPRES/(A - autor: Sorin Peneş, editor: Florin Marin, editor online: Gabriela Badea)
Roman, despre decizia procurorului general în dosarul Revoluţiei: Se bazează pe un fals, nu poate fi decât politică # Agerpres
Fostul premier Petre Roman a declarat luni, pentru AGERPRES, că, în opinia sa, decizia procurorului general interimar, Bogdan Licu, de a infirma soluţia de clasare dispusă de procurorii militari faţă de el în dosarul Revoluţiei şi de a cere instanţei redeschiderea urmăririi penale se bazează pe "un fals" şi nu poate fi decât "una politică"."Înclin că ea conţine un element de absurd, de absurd total, vorbeşte despre Petre Roman, prim-ministru la data acelor evenimente. Eu nu am devenit prim-ministru decât pe 27 decembrie, între 22 şi 25 decembrie nu eram, nu aveam nicio funcţie specială, deci se bazează, deja, pe un fals, un fals grosolan. Şi în afară de asta, am mai intervenit în timp cu toate precizările care au condus la scoaterea mea din cauză, pe baza unui rechizitoriu foarte mare care s-a făcut pe dosarul acesta şi care, evident, m-a scos din cauză şi m-a scos din cauză pe bună dreptate, fiindcă în mod cert nu am avut nicio legătură cu ceea ce presupune sau se documentează că ar fi fost o încercare de a acapara puterea militară, nu am avut niciun fel de legături. Prin urmare sunt, pur şi simplu, întâi revoltat de absurdul acestei cereri şi, în al doilea rând, sunt revoltat de faptul că toate argumentele pe care le-am prezentat foarte clar şi care au condus la clasarea dosarului meu acum sunt, politic vorbind, nu pot să spun altceva decât politic vorbind, sunt repuse pe masă", a afirmat Roman.Întrebat dacă în opinia sa decizia de infirmare a clasării este una politică, fostul premier a spus: "Nu poate fi altceva, nu poate fi altceva, pentru că toată partea juridică a fost depăşită, deci, nu mai poate fi altceva". "Şi, v-am spus, însăşi felul în care a fost formulată conţine acest fals", a adăugat Roman."Eu cred că la Camera preliminară se revine la situaţia actuală... Adică se revine, rămâne la situaţia actuală, adică clasarea dosarului, nu văd cum să fie altfel", a susţinut el.Procurorul general interimar Bogdan Licu a infirmat luni soluţia de clasare dispusă în luna aprilie de procurorii militari faţă de Petre Roman în dosarul Revoluţiei şi va cere instanţei redeschiderea urmăririi penale pe numele fostului premier pentru infracţiuni contra umanităţii.Parchetul General subliniază că redeschiderea urmăririi penale se supune confirmării jucătorului de cameră preliminară. AGERPRES/(A - autor: Daniel Florea, editor: Claudia Stănescu, editor online: Gabriela Badea)
Orban: Decizia privind amplasarea investiţiei Volkswagen se ia de către companie; Dăncilă vine cu un fake news # Agerpres
Preşedintele PNL, Ludovic Orban, a declarat luni că amplasarea investiţiei Volkswagen ţine de hotărârea companiei, menţionând că în luarea unei astfel de decizii nu contează factorii politici, iar Viorica Dăncilă vine cu un "fake news şi nicidecum cu o informaţie certă"."Decizia privind amplasarea investiţiei Volskwagen se ia de către conducerea companiei respective. În luarea unei astfel de decizii nu contează factorii politici. Doamna Dăncilă, care a trecut prin Parlamentul European, fără să îi rămână foarte multe urme, vine cu un fake news şi nicidecum cu o informaţie reală certă", a susţinut Orban.El a adăugat că sub Guvernul liberal şansele sunt mult mai mari ca această investiţie să fie realizată, decât sub Guvernul Dăncilă."În ceea ce ne priveşte, garantăm că Guvernul PNL va reprezenta o garanţie pentru orice investitor serios care doreşte să investească în România şi că şansele ca o investiţie să fie realizată în România, sub Guvernul liberal, sunt de 100 de ori mai mari, decât şansele ca această investiţie să fie realizată sub Guvernul Dăncilă. Avem o politică în favoarea investiţiilor, avem ca obiectiv să transformăm administraţia într-o administraţie care să fie un partener serios al mediului de afaceri şi al oricărui investitor şi credibilitatea pe care o are PNL şi, evident, un Guvern al PNL este mult mai mare decât a oricărei formaţiuni politice", a susţinut premierul desemnat.Luni, premierul demis Viorica Dăncilă a afirmat că grupul Popularilor Europeni, din care fac parte şi europarlamentarii liberali, susţine înfiinţarea unei fabrici Volkswagen în Bulgaria, cu toate că autorităţile de la Bucureşti au oferit condiţii mai avantajoase. În acest sens, a adăugat Dăncilă, liderul grupului PPE, Manfred Weber, a trimis o scrisoare companiei în care arată susţinerea funcţionării unei fabrici Volkswagen în Bulgaria. AGERPRES/(A - autor: Sorin Peneş, editor: Claudia Stănescu, editor online: Gabriela Badea)
Existenţa vechiului oraş ''Mahendraparvata'', confirmată sub jungla cambodgiană # Agerpres
Existenţa vechiului oraş Mahendraparvata, odinioară una dintre capitalele imperiului Khmer, oraş menţionat în numeroase izvoare istorice, a fost în sfârşit confirmată de arheologi, folosind instrumente de ultimă generaţie, sub jungla cambodgiană, informează luni Live Science.Imperiul Khmer a controlat Asia de Sud-Est între secolele IX şi XV. Despre acest oraş se credea că a fost înghiţit de junglă şi că se află pe un munte, nu departe de celebrul complex de temple Angkor Wat.Acum, datorită unei hărţi incredibil de detaliate, cercetătorii pot confirma că ruinele acoperite de vegetaţie de pe muntele Phnom Kulen sunt rămăşiţele acestui măreţ oraş vechi de 1000 de ani. Localnicii urcă de sute de ani pe muntele Phnom Kulen pentru a duce ofrande şi tradiţia populară cambodgiană identifica acest munte cu locul unde se află oraşul Mahendraparvata, iar oamenii de ştiinţă au confirmat această locaţie."Mereu am bănuit că oraşul Mahendraparvata, despre care se vorbeşte în inscripţii, se afla într-adevăr undeva pe aici, în aceşti munţi", susţine coautorul acestui studiu, Damian Evans, cercetător la Şcoala Franceză a Orientului Îndepărtat (EFEO) din Paris. "Acum putem spune cu certitudine că acesta este locul".În cadrul unei colaborări între EFEO, fundaţia Departamentul pentru Arheologie şi pentru Dezvoltare din Marea Britanie şi autoritatea guvernamentală cambodgiană APSARA, responsabilă de protecţia şi conservarea regiunii Angkor, cercetători şi arheologi au combinat rezultate ale scanărilor aeriene lidar cu observaţii la sol şi săpături arheologice pentru a identifica acest oraş şi pentru a afla ce a dus la abandonarea sa.Tehnologia lidar (practic un "sonar" cu laser) generează hărţi aeriene ale unei zone cu ajutorul unui avion care proiectează raze laser spre pământ şi apoi măsoară cât de multă lumină este reflectată înapoi. Analizând datele obţinute astfel, oamenii de ştiinţă pot detecta prezenţa ruinelor la sol, chiar dacă sunt acoperite de vegetaţie deasă.Datele obţinute prin tehnologia lidar în 2012 şi 2015 au fost combinate cu observaţii realizate de la sol şi cu săpături arheologice.Una dintre cele mai remarcabile revelaţii ale arheologilor a fost că oraşul era perfect aliniat într-o grilă uriaşă ce se întinde pe zeci de kilometri pătraţi. "Cineva a elaborat cu atenţie planul acestui oraş de pe munte. Nu este ceva la care ne-am fi aşteptat având în vedere perioada în care a fost construit", a susţinut Evans.Mahendraparvata datează de la sfârşitul secolului VIII, începutul secolului IX - cu secole mai devreme decât primele exemple de sistematizare urbană din regiunea Angkor. În acea perioadă, dezvoltarea urbană era de obicei "organică", fără un prea mare control sau planificare centrală.Mai mult decât atât, locuitorii acestui oraş beneficiau de un complicat sistem de gestionare a apei. "În loc să construiască acest rezervor din zidărie, aşa cum s-a întâmplat cu faimoasele rezervoare din Angkor, ei au încercat să-l sape direct în patul natural de rocă", conform lui Evans. Vechii khmeri au săpat un imens bazin în patul de rocă însă l-au lăsat neterminat din motive necunoscute.Dimensiunile nemaivăzute ale acestui ambiţios proiect şi caracteristicile sale stabilesc "un fel de prototip pentru proiecte de dezvoltare a infrastructurii şi gestionare a apei ce vor deveni tipice pentru imperiul Khmer şi în special pentru complexul Angkor", mai susţine Evans.Surprinzător, nu a fost descoperită nicio dovadă că această imensă "cisternă" era conectată la un sistem de irigaţii. Aceasta poate însemna două lucruri: fie oraşul a fost lăsat neterminat până când locuitorii săi au putut să-şi asigure necesarul de apă pentru agricultură, fie lipsa irigaţiilor este unul dintre motivele pentru care oraşul nu a fost terminat.Mahendraparvata "nu este localizat într-un loc prea avantajos pentru agricultura orezului", ceea ce poate explica de ce acest oraş nu a rămas capitala imperiului pentru prea mult timp. În acea perioadă, orezul era cultura agricolă dominantă în regiunea Angkor. Oraşul, din care regele Jayavarman al II-lea s-a declarat "regele regilor khmeri", a fost capitala imperiului în perioada scurtă cuprinsă între sfârşitul secolului VIII şi începutul secolului XIX, conform inscripţiilor găsite de arheologi."Acum, pentru că avem o imagine completă a întregii regiuni Angkor şi o hartă finalizată a locurilor, putem începe să realizăm modele ale creşterii populaţiei şi de dezvoltare în timp", a mai susţinut Evans.Descoperirile legate de oraşul Mahendraparvata sunt detaliate în ultimul număr al revistei Antiquity. AGERPRES/(AS - autor: Codruţ Bălu, editor: Mihaela Nicolaescu, editor online: Gabriela Badea) Sursa foto: www.livescience.com
În Irlanda de Nord se legalizează avortul şi căsătoriile între persoane de acelaşi sex # Agerpres
La miezul nopţii, avortul şi căsătoriile între persoane de acelaşi sex devin legale şi în Irlanda de Nord, ca şi în restul Regatului Unit, informează AFP.Luni, deputaţii nord-irlandezi au încercat încă o dată, simbolic, să se opună măsurii decise de parlamentul britanic.În Regatul Unit - cu excepţia Irlandei de Nord, unde era permis doar dacă sarcina punea în pericol viaţa femeii - avortul a fost legalizat în 1967, iar în Anglia, Ţara Galilor şi Scoţia sunt deja permise căsătoriile homosexuale.Irlanda de Nord nu are un guvern propriu din 2017. După acordul de pace din 1998, la Belfast a funcţionat un executiv în care erau reprezentate atât Partidul Democrat Unionist (DUP) al loialiştilor pro-britanici, cât şi Sinn Fein, formaţiunea naţionaliştilor irlandezi. Coaliţia s-a dezmembrat după demisia din ianuarie 2017 a vicepremierului Martin McGuinness, iar ulterior Irlanda de Nord a fost administrată direct de la Londra, aşa cum se mai întâmplase şi după alte suspendări ale guvernării provinciale - ultima oară, în 2007.În contextul blocajului, deputaţii de la Westminster au votat în iulie amendamente pentru drepturile la căsătorie între persoane de acelaşi sex şi la avort în Irlanda de Nord, care urmau să intre în vigoare în lipsa unui nou guvern nord-irlandez; termenul-limită era 21 octombrie, iar modificările legislative se vor aplica de marţi.Mai mulţi deputaţi nord-irlandezi au încercat luni după-amiază să dezbată legislaţia respectivă, însă fără susţinerea mai multor partide, la Belfast nu pot fi numiţi un nou prim-ministru şi un vicepremier, deci măsurile adoptate la Londra nu pot fi blocate."Este o zi tristă", a declarat presei Arlene Foster, şefa DUP şi fost premier al guvernului nord-irlandez. "Ştiu că anumite persoane vor dori să sărbătorească azi şi le spun: gândiţi-vă la cei care suntem trişti astăzi şi care credem că este un afront adus demnităţii umane şi vieţii umane", a adăugat ea după sesiunea parlamentară.Michelle O'Neill, lidera Sinn Fein, a calificat încercarea conservatorilor de a bloca liberalizarea drept "manevră politică".Trevor Lunn, deputat al partidului centrist Alianţa, i-a acuzat pe colegii săi care au revenit în parlamentul de la Belfast că "pozează" şi nu fac altceva decât să încerce să refuze drepturi ale femeilor şi ale minorităţilor sexuale garantate în restul Regatului Unit.Reprezentanţi ai ambelor tabere au manifestat în capitala Irlandei de Nord în faţa parlamentului, iar în cursul serii, cupluri de acelaşi sex şi militanţi pentru drepturile minorităţilor LGBT (lesbiene, gay, persoane bisexuale şi transsexuale) urmau să se adune, tot la Belfast, pentru a sărbători. AGERPRES/(AS - autor: Marius Hosu, editor: Mihaela Toth, editor online: Gabriela Badea)
Prahova: Acţiune de salvare a unui parapantist rănit în zona Vârfului Caraiman # Agerpres
Salvamontiştii din Buşteni au intervenit, luni după-amiază, pentru salvarea unui parapantist care a ratat decolarea, în zona Vârfului Caraiman.Potrivit paginii de Facebook a Salvamont România, persoana respectivă este rănită, prezentând multiple traumatisme.Conform Serviciului de Ambulanţă Judeţean (SAJ) Prahova, parapantistul, un bărbat de 51 de ani, a fost preluat, din zona Piatra Arsă, de un echipaj medical şi transportat la spital pentru îngrijiri de specialitate.Acesta prezenta traumatism la un picior, potrivit SAJ. AGERPRES/(AS-autor: Diana Dumitru, editor: Antonia Niţă, editor online: Irina Giurgiu) Sursa foto: Salvamont Romania - Dispeceratul National Salvamont/facebook.com
Un şofer urmărit de poliţişti a accidentat doi pietoni # Agerpres
Un şofer este cercetat de poliţişti, după ce a refuzat să oprească la semnalele acestora deoarece circula pe contrasens, ulterior accidentând doi pietoni şi fugind într-un complex comercial, unde a fost prins, a informat luni Brigada Rutieră.Bărbatul este cercetat pentru vătămare corporală din culpă, pentru părăsirea locului accidentului, dar şi pentru acte de agresiune asupra poliţiştilor şi refuzul de a opri la semnalele regulamentare ale acestora.Poliţiştii rutieri au urmărit autoturismul condus de bărbat din Piaţa Victoriei, unde a fost observat că mergea pe contrasens, până în zona Străzii Liviu Rebreanu."Astăzi, în jurul orei 13,00, poliţişti din cadrul Brigăzii Rutiere aflaţi în exercitarea atribuţiilor de serviciu în zona Piaţa Victoriei au observat un autoturism ce se îndrepta spre piaţă circulând pe contrasens. Au efectuat semnal regulamentar de oprire, dar şoferul şi-a continuat drumul. S-a plecat în urmărirea autoturismului, iar pe Şoseaua Ştefan cel Mare echipajul de poliţie rutieră a reuşit oprirea acestuia. S-a încercat legitimarea conducătorului auto, dar acesta a refuzat cu agresivitate şi a demarat, continuând deplasarea pe linia de tramvai", se arată într-un comunicat al Brigăzii Rutiere.Poliţiştii au continuat urmărirea, iar în zona Bulevardului Camil Ressu şoferul autoturismului urmărit a accidentat doi pietoni, după care a continuat să se deplaseze până în zona Străzii Liviu Rebreanu, unde a abandonat maşina şi a intrat într-un complex comercial. Aici, el a fost imobilizat de către poliţişti.Bărbatul a fost condus la sediul subunităţii de Poliţie, unde este audiat. El a fost testat cu aparatul alcooltest, precum şi cu Drugtest, ambele fiind negative. AGERPRES/(AS - autor: Mihaela Tudorache, editor: Claudia Stănescu, editor online: Gabriela Badea)

References: CCR 
 CCR 
 CCR 
 articolul 4
 Articolul 2
 articolul 47
 CCR